**MOR HO!**

**Zleteli orli z Tatry, tiahnu na podolia,  
ponad vysoké hory, ponad rovné polia;  
preleteli cez Dunaj, cez tú šíru vodu,  
sadli tam za pomedzím slovenského rodu.**

**Duní Dunaj a luna za lunou sa valí:  
nad ním svieti pevný hrad na vysokom bralí.  
Pod tým hradom Riman-cár zastal si táborom:  
belia sa rady šiatrov ďalekým priestorom.  
Pokraj tábora sedí cár na zlatom stolci,  
okol neho cárska stráž, tuhí to paholci,  
a pred cárom družina neveliká stojí;  
sú to cudzí víťazi, každý v jasnej zbroji.  
Pobelavé kaderie šije im otáča,  
modré ich oči bystro v okolo si páča.  
Rastom sú ako jedle, pevní ani skala:  
zdalo by sa ti, že ich jedna mater mala.**

**A ty, mor ho! – hoj, mor ho! detvo môjho rodu,  
kto kradmou rukou siahne na tvoju slobodu;  
a čo i tam dušu dáš v tom boji divokom:  
mor ty len, a voľ nebyť, ako byť otrokom.**